
HEIDI RICE

Romantikk under nordlyset

Denne oversettelsen er redigert av: Jeanita Edholm

Miniserie: Hete vintereventyr


Åtte av Harlequins bestselgende forfattere har samarbeidet om denne lidenskapelige serien som handler om arv, ekteskap og saftige hemmeligheter. Dette er del syv av miniserien Hete vintereventyr.

 

Heidi Rice bor i London, England. Hun er gift og har to tenåringssønner, noe som gir henne litt for mye innsikt i den mannlige psyken, og jobber også som filmjournalist. Hun forguder jobben sin, som blant annet inkluderer å bli revet med av en verden full av store følelser, sensuell spenning, morsomme og livlige kvinner, sexy og trøblete menn, og glamorøse lokasjoner der klesvasken ikke eksisterer. Når hun skrur av dataen sin, gjør hun ofte husarbeid, og klesvasken!


Til Rob og de nydelige guttene våre, Joey og Luca, som delte et uforglemmelig eventyr i finske Lappland med meg en gang i tiden.

Jeg er så glad jeg endelig klarte å få det ville vinterlandskapet med i en bok!

Cara Doyle pustet sakte ut og lagde frostrøyk i den iskalde luften. Hun løftet kameraet hun hadde brukt en liten formue på, og betraktet gaupa der den sneglet seg bortover puddersnøen.

Hun hadde fulgt etter den i over en uke – mellom to skift som barista på et feriehotell i Saariselkä – men i dag hadde hun fått mange eksepsjonelle bilder. Og det var bra, for med en temperatur på minus tretti grader kunne hun ikke være her ute særlig mye lenger før hun frøs til is.

Dette øyeblikket var kulminasjonen av et halvt års arbeid med småjobber på en rekke hoteller og feriesteder i Lappland, gjennom hele sommeren og høsten, for å betale for reisen hun hadde lagt ut på for å studere atferden til de berømte, unnvikende villkattene, slik at hun kunne slå gjennom som naturfotograf.

Gaupa løftet hodet, og det sølvfargede blikket festet seg til Caras.

Den gråhvite pelsen smeltet sammen med det glitrende landskapet før hun dukket under de frosne grantrærne og forsvant inn i den boreale barskogen.

Cara ventet noen minutter til. Men gaupa var borte.

Hun reiste seg opp og begynte vandringen tilbake til snøscooteren, og økte tempoet etter hvert som tussmørket senket seg rundt henne.

Pokker, hvor lenge hadde hun vært ute?

Endelig så hun den lille scooteren der hun hadde forlatt den.

Hun pakket kameraet ned i den isolerte esken i sadelvesken, klar over at hendene begynte å bli klønete, og at den gjennomtrengende kulden hadde blitt forvandlet til en nummen smerte.

Ikke bra.

Gleden og spenningen over endelig å ha fått bilde av skapningen hun hadde forfulgt i månedsvis, ble imidlertid snudd til forferdelse da hun slo på tenningen og ingenting skjedde. Hun tok tak i startsnoren og trakk hardt i den. Heller ikke denne gangen skjedde det noe, ikke engang en klunkende lyd fra motoren.

Til slutt måtte hun gi opp. Armene gjorde vondt, og hun var i ferd med å miste det som var igjen av krefter, i tillegg til at hun svettet, noe som bare gjorde henne kaldere. Hun fisket opp satellittelefonen fra sekken.

Det var ikke noe telefonsignal så langt nord, og ingen tettsteder i nærheten. Hun visste at det gikk rykter om en ensom finsk-amerikansk milliardær som bodde i et fantastisk glasshus i den ubebodde, frosne villmarken i utkanten av nasjonalparken … De ansatte på feriestedet snakket om ham, om drapet på foreldrene og formuen han hadde arvet som barn før han forsvant fra offentligheten.

Hun stilte seg inn på det siste signalet hun hadde brukt.

«Mayday, Mayday. Jeg er i n-nasjonalparken omtrent seks mil nordøst for Saariselkä. Kjøretøyet mitt vil ikke starte. Vennligst svar.»

Øyelokkene lukket seg, den merkelige nummenheten la seg rundt ribbeina og bremset pusten da det siste sollyset forsvant.

Hvis hun bare kunne sove et øyeblikk, ville det gå bra.

Nei, ikke sov, Cara.

Akkurat da det virket som om situasjonen umulig kunne bli verre, kjente hun den første vindvirvelen, isen som prikket henne i ansiktet.

Hva i …?

Det hadde ikke vært noen antydning til snøstorm i dag, hverken i værmeldingen eller på radaren.

Hun gravde seg ned i snøfonna ved siden av den ødelagte snøscooteren for å søke ly for vinden. Ingen hadde svart. Ingen kom.

De seks lagene med dyre termoklær hun hadde brukt opp et av de mange kredittkortene sine for å kjøpe, føltes som silkepapir i kampen mot den iskalde vinden.

Den døende telefonen, som hun hadde glemt i hånden, knitret og bjeffet.

«Ja … Ja?»

Vær så snill, la det være noen som kommer for å redde meg.

«Lysene. Slå dem på.»

Lettelsen feide gjennom henne. Hun nikket, halsen var for sår til å svare. Hun presset seg mot vinden med de siste kreftene hun hadde, trykket på bryteren og falt sammen over setet.

Den gule strålen lyste ut i stormen og fikk henne til å tenke på alle historiene hun hadde hørt som barn, i bibeltimene da hun forberedte seg til sin første nattverd, om det hvite lyset fra Jesus som man så før døden.

Søster Mary Clodagh hadde alltid skremt vettet av dem med den historien.

Men Cara følte seg ikke redd, bare utslitt.

«Fortsett å snakke.» Den barske stemmen i telefonen runget i skallen hennes.

Hun presset munnstykket mot leppene og mumlet.

«Høyere», ropte han tilbake.

«Jeg prøver …» klarte hun. Fingrene og ansiktet hennes gjorde ikke vondt lenger, for den balsamerende varmen presset seg mot brystet som et varmt teppe.

En mørk skikkelse dukket opp i perlemorslyset, og omrisset fikk henne til å tenke på de majestetiske brunbjørnene hun hadde tilbrakt sommeren i Lappland med å observere og fotografere … Brummingen fra en motor skar gjennom den hylende vinden da bjørnen kom nærmere.

I den tynne hudstripen som var synlig under hjelmen, låste sølvblå øyne seg fast i hennes og minnet henne om gaupa.

Harde hender grep rundt armene hennes og løftet henne. Hun prøvde å kjempe seg fri, redd for at beina skulle knekke.

«Ikke kjemp imot meg», ropte bjørnen. «Hold deg våken, ikke sov.»

Hvorfor ristet bjørnen henne? Angrep han henne? Burde han ikke ligge i dvale?

Hun forsøkte å svare, men ordene satte seg fast i halsen mens den store kroppen skjermet henne mot isstormen.

«Hva heter du? Si meg hva du heter. Ikke sov.»

Hvorfor ville bjørnen vite hva hun het? Og hvorfor kunne den snakke?

Hun kunne ikke si noe, det gjorde vondt å snakke. Det gjorde vondt å tenke.

Hun ville bare sove.

Men da hun ble ført gjennom stormen, mens den iskalde vinden forvandlet seg til en magisk dans av blått og grønt lys, og stjernene glitret som eventyrlys i mørket over hodet hennes, trengte en trøstende rumling inn i sjelen hennes. Og så tok den brutale, vakre utmattelsen henne til slutt.

*

Logan Arto Coltan III kjørte snøscooteren inn i den underjordiske garasjen.

«Våkn opp», ropte han til kroppen som lå oppå kassene med hermetikk og frossent kjøtt som han hadde fraktet da han fanget opp nødsignalet. Ved et uhell.

Hvorfor hadde han svart på anropet? Han burde ha ignorert det. Hvorfor hadde han ikke gjort det?

Personens øyelokk åpnet seg og avslørte lyse, unge øyne, dypt smaragdgrønne.

Han kjente et underlig rykk av noe … og ignorerte det.

«Bli hos meg», sa han, og gjentok det på finsk – i tilfelle engelsk ikke var morsmålet – mens han vurderte personens størrelse. Sannsynligvis en kvinne, bestemte han seg for, mens han tok av seg de ytterste lagene med klær.

Da han hadde kommet seg ned i undertrøye og joggebukse, gikk han til garasjens lille vaskerom og hentet førstehjelpsskrinet. Han fant termometeret, stakk det i bukselommen og gikk tilbake til garasjen.

Hvis idioten hadde klart å gi seg selv hypotermi, måtte han ringe etter en luftambulanse.

Han løftet kvinnen og plasserte henne så forsiktig han kunne over skulderen. Hvis hun var nedkjølt, kunne plutselige bevegelser utløse en dødelig hjertearytmi

«Avata», ropte han til husets integrerte smart-system, og ignorerte at det kvernet i magen da låsene klikket og han sparket opp den tunge metalldøren med støvelen.

«Tuli päälle», la han til mens han gikk inn i det store oppholdsrommet. Han plasserte jenta på en av sofaene som omkranset steinpeisen som hadde blitt tent av kommandoen hans.

Hun stirret fortsatt på ham, med blanke øyne, men likevel våken, på en måte som umiddelbart gjorde ham mistenksom.

Hva i helvete hadde hun gjort på hans område? Så langt fra sivilisasjonen, alene, mens natten falt på?

«Hvordan føler du deg?» spurte han mens han stakk hånden ned i baklommen for å hente termometeret.

«K-k-kald», sa hun og begynte å skjelve voldsomt.

Han ristet på termometeret og tok av det beskyttende dekselet. Så presset han tommelen mot den sprukne underleppen og plasserte det under tungen hennes.

«Hva …?»

«Ikke si noe.»

Han så på termometeret. Trettifire komma ni grader.

Han bannet lavt.

Alt under 35 grader var mild hypotermi.

Flott.

«Kom nå.» Han la termometeret på salongbordet, reiste seg og løftet henne forsiktig opp i armene sine. «Vi må få deg varm», sa han mens han gikk mot trappen som førte opp til gjesterommet som aldri hadde vært i bruk.

Hvor er jeg? Hvem er denne fyren? Og hvorfor bryr jeg meg ikke om at han tar av meg klærne?

Cara skalv voldsomt da redningsmannen satte seg på kne foran henne og løftet hver fot for å dra av henne vinterskoene.

Kanskje jeg ikke bryr meg fordi jeg er utslitt. Og jeg vil heller være her, hvor enn her er, enn ute i stormen.

«H-hv-hvem er du?»

«Spar på kreftene», sa han, uten å svare på spørsmålet hennes. «Du kommer til å trenge det.»

Han reiste seg, og det gjennomborende, sølvblå blikket låste seg til ansiktet hennes, og det iskalde blikket fanget henne. Håret var tykt, mørkebrunt og langt nok til å nå kragen. Han feide de ustelte bølgene bort fra pannen, men de falt nesten umiddelbart tilbake.

I likhet med oppholdsrommet de først hadde kommet inn i, hadde det sparsomt møblerte soverommet en massiv glassvegg i den andre enden av rommet, med utsikt over en snødekt skog og en vidstrakt himmel, der mørket var overstrødd med stjerner og opplyst av fullmånen …

Hjemmet hans var mer enn imponerende, et minimalistisk palass i stål og glass som ikke ville sett malplassert ut i et glanset reisemagasin. Eller i en Supermann-tegneserie.

Ensomhetens festning … Hun forsøkte å fokusere tankene, gripe fatt i den tanken og den merkelige følelsen av déjà vu. Hvorfor føltes det som om hun kjente dette stedet? Eller visste om det?

Han forble taus mens han fortsatte å kle av henne de tunge klærne med brutal effektivitet, helt til hun bare hadde på seg truse, BH, de tykke ullsokkene og den tettsittende termotightsen, som overlot svært lite til fantasien.

Hun brukte all sin styrke på å brette den ene armen over brystene, og følte seg plutselig fryktelig blottlagt. Og sårbar. Men det som var verre enn å føle seg naken foran ham, var å føle seg som en byrde. Hun hatet å være en byrde – hun hadde alltid vært selvforsynt, helt siden faren hadde forlatt henne og moren hadde brukt kveldene på å gråte seg i søvn når hun trodde Cara og brødrene ikke kunne høre henne …

Han la dynen over henne mens hun fortsatte å skjelve og riste. Hun kunne fortsatt ikke kjenne føttene sine, men fingrene og ansiktet begynte å brenne etter hvert som blodstrømmen kom tilbake.

Sengetøyet duftet av vaskesåpe og en fristende kombinasjon av bergamott og furu.

«Jeg skal hente et varmeteppe og noe varmt å drikke», sa han med en aksent som var en merkelig transatlantisk blanding av amerikansk og skandinavisk. «Vi må få opp temperaturen din. Ikke sov, ellers må jeg vekke deg.»

Ristingen hadde gått ned til en skjelving da han endelig kom tilbake. På en eller annen måte hadde hun klart å holde øynene åpne, selv om resten av henne hadde smeltet ned i madrassen.

Han satte seg på sengekanten og trakk dynen til side for å legge det oppvarmede teppet inntil huden hennes. Hun rykket til da han pakket henne inn i teppet og dynen.

«D-det gjør vondt», sa hun og blunket voldsomt for å holde tårene tilbake.

Hun ville heller dø enn å gråte foran denne fyren.

«Jeg vet det», sa han, men kom ikke med noen trøstende eller beroligende ord.

Han løftet henne opp i sittende stilling, la armen rundt ryggen hennes og strakte seg etter den varme koppen han hadde tatt med seg.

Da hun pustet inn, ble duften av ham fanget i lungene, og hun skjønte at den fristende duften av bergamott og furu tilhørte ham.

«Drikk», beordret han mens han presset kruset mot leppene hennes.

Hun svelget og slurpet, tungen var nummen og leppene sprukne. Han ignorerte protestene hennes, bare holdt kruset mot de såre leppene til hun hadde drukket nesten halvparten av den varme, søte mynteteen.

Til slutt lot han henne legge seg ned og tok temperaturen hennes igjen.

«Trettifem.» Han reiste seg, noe som gjorde henne enda mer oppmerksom på høyden hans.

Han var så høy, og den kraftige kroppen var skremmende muskuløs. Uansett hva han jobbet med, var han ikke inaktiv.

«Det ser ut til at du overlever», la han til.

Typisk at jeg ble reddet av den mest motvillige ridderen noensinne.

«Jeg skal se til deg i løpet av natten», la han til. «Sov nå.»

Øyelokkene lukket seg, men idet hun ble revet bort av den tåkete utmattelsen, kunne hun ikke annet enn å tenke på hvor merkelig det var at selv om hun var ganske sikker på at hun ikke likte ham, og han virkelig ikke likte henne, var hun glad for at han skulle være i nærheten i kveld.

*

Da hun våknet neste morgen, hadde Cara en vag erindring om at hun var blitt vekket i løpet av natten. Han hadde tatt temperaturen hennes og justert det oppvarmede teppet et par ganger … Da hun bøyde de slitne, verkende lemmene i den enorme sengen og pustet inn den fristende duften igjen, gikk det opp for henne at det elektriske teppet var borte. Han måtte ha hentet det, slik at hun kunne sove komfortabelt i løpet av natten.

Hun blunket bort tårene mens hun snudde seg mot det enorme panoramavinduet.

Ikke bli følelsesladet uten grunn, Cara Doyle. Han gjorde bare det enhver anstendig person ville gjort under slike omstendigheter.

Men selv om hun visste at følelsen bare var lettelse etter den smertefulle, mildt sagt skremmende prøvelsen det var å være strandet i snøstormen, uten å være sikker på om hun ville overleve, og den merkelige følelsen av intimitet da han hadde tatt seg av henne gjennom natten, var det vanskelig å ikke føle seg patetisk takknemlig.

Hun tvang seg ut av sengen og var glad for å oppdage at beina fortsatt var i orden, selv om hun følte seg andpusten etter å ha krysset rommet.

Hun presset nesen mot vinduet. Selv om hun bare hadde på seg termotights og undertøy, føltes temperaturen i rommet varm og behagelig. Sinnataggens festning var mye bedre isolert enn morens gård i Wexford, det var helt sikkert.

Sånn ja, du tenker på hjemme igjen.

Hun hadde aldri vært sentimental når det gjaldt Irland, ikke siden hun dro dit for å forfølge drømmen om å bli naturfotograf, etter at hun som barn hadde tilbrakt mange år med å se og observere og til slutt lært seg å dokumentere fuglene og smådyrene på og rundt gården.

Bildene.

Panikken trengte seg inn i hjertet.

Hun hadde latt kameraet med bildene hun hadde tatt av gaupa, ligge igjen i sadelveskene på den ødelagte snøscooteren. Bildene hun nesten hadde dødd for å ta … Og som nå kunne være begravd under en snøfonn.

Hun måtte takke Sinnataggen for hjelpen og komme seg tilbake til snøscooteren. Men hun mistenkte allerede at snøstormen kom til å gjøre det vanskelig. Og den svekkede tilstanden hennes kom sannsynligvis ikke til å hjelpe heller.

Hun tørket dugget av vinduet da hun fikk øye på noe … En stor snøscooter som kjørte over den frosne innsjøen. Skikkelsen som kjørte, ikledd de nødvendige seks-sju lagene med vinterklær, håndterte den dundrende maskinen med en avslappet eleganse som gjorde ham umiddelbart gjenkjennelig.

Sinnataggen. Også kjent som fyren som hadde reddet henne og tatt seg av henne i løpet av natten, men som hun ikke visste navnet på.

Hun fulgte snøscooteren mens den kjørte mot huset og forsvant under henne, inn i det som måtte være garasjen.

Hun presset pannen mot glasset. Pustet rolig. Hun måtte legge en plan så snart som mulig, for gaupebildene var kronen på verket som skulle hjelpe henne med å selge Lappland-porteføljen sin til arkivfotosiden hun hadde smisket med i månedsvis.

Hun trengte inntekten til å betale ned kredittkortene hun hadde brukt opp det siste halvåret for å etablere seg i Lappland. For å ta neste steg i karriereplanen måtte hun frigjøre mer tid til å observere og studere atferden til dyrelivet hun ønsket å dokumentere, og mindre tid på de andre jobbene – barista, servitør, renholder …

Det ville bety å trygle Sinnataggen om å ta henne med til snøscooteren hennes, og – hvis den ikke kunne repareres – tilbake til Saariselkä.

Den gode nyheten var at han tydeligvis mer enn gjerne dro ut i stormen. Mindre bra var det at resten av klærne hennes så ut til å ha forsvunnet, og at hun nå var helt andpusten.

Ut fra samspillet med ham så langt, trodde hun ikke at verten ville bli særlig glad for å bli bedt om å gjøre henne enda en stor tjeneste.

Dessuten hadde sjarm aldri vært en av Caras sterke sider. Det visste hun godt. Hun hadde alltid vært frittalende og svært selvstendig, særlig når det gjaldt menn – takk, pappa – og det var nok derfor hun aldri hadde hatt særlig hell når det gjaldt kjærester. Noe moren hennes hadde påpekt ved flere anledninger.

Men du prøver ikke å forføre ham, Cara. Du skal bare be ham om en tjeneste. Så det går bra.

Etter å ha tatt en varm dusj, fant hun en overdimensjonert genser i kommoden. På henne ble den en brukbar minikjole. Den dekket i det minste baken, så hun følte seg mindre naken etter at hun hadde fått på seg termotightsen. Endelig følte hun seg som et menneske igjen.

Men da hun våget seg ut av soverommet på jakt etter verten sin, kunne hun kjenne den rare følelsen igjen. Det var merkelig. Hun ble ikke nervøs i nærheten av menn. Det var sikkert bare det at hun skyldte denne fyren mer enn hun noen gang hadde skyldt noen mann. Og nå måtte hun be om mer.

Men så ville hun aldri se ham igjen etter i dag.

*

Logan slukte en munnfull av den varme, svarte væsken og svelget, mens han fokuserte på svien i halsen.

Han var så forbannet at hendene skalv. Han hadde funnet kameraet i utstyret hennes på den havarerte snøscooteren – og latt det ligge der. Akkurat som han hadde regnet med, hadde det ikke vært tilfeldig at jenta hadde dukket opp i utkanten av tomten hans. Nedkjølingen og motorhavariet på snøscooteren hadde vært ekte. Men hun hadde risikert livet for å få et bilde av ham og hjemmet hans – det måtte være forklaringen.

Bestefaren hadde advart ham for lenge siden om at pressen var hans fiende – at det var mediene som hadde satt foreldrene hans i skuddlinjen for tjue år siden ved å rapportere om det ustabile ekteskapet deres – den endeløse syklusen av offentlige krangler, private feider og oppmerksomhetssøkende forsoninger – i minutiøs og utnyttende detalj.

Han grøsset da han husket synet av den gjørmete jorden på gravene deres den kalde novembermorgenen.

Han hadde ikke klart å gråte i begravelsen deres – han hadde slitt med å føle noe i det hele tatt – kastet ut i en mediestorm som hadde skremt ham.

Han hadde vært ti år gammel. Foreldreløs. Fanget alene på Coltan-eiendommen i Rhode Island med en stab av mennesker som var betalt for å ta seg av ham. Livet hans hadde blitt styrt og administrert av et styre, helt til den finske bestefaren han aldri hadde møtt, hadde brakt ham hit.

Og reddet ham. Beskyttet ham fra alle menneskene, så mange mennesker, som hadde ønsket å utnytte tapet hans.

«Hei.»

Han snudde seg og så årsaken til raseriet sitt. Hun hadde på seg en av genserne hans, som ikke gjorde mye for å dekke de lange, veltrente beina han hadde lagt merke til i går kveld. Den merkelige følelsen i magen blusset opp, sammen med sinnet.

«Du trenger ikke mennesker, Arto. Naturen er bedre. Den planlegger og utnytter ikke. Den bare er. Moren din var svak – hun søkte rampelyset og ble straffet for det. Du er ikke svak. Du trenger ikke de tingene.»

Han ignorerte den lille gnisten av opphisselse da bestefarens stemme ga gjenklang i hodet.

Johannes Makinen hadde ikke vært en pratsom mann. Aldri taktil eller omsorgsfull. Men like stødig som årstidene, og voldsomt beskyttende overfor den ødelagte gutten Logan hadde vært da han først hadde ankommet morens hjemland, lammet av en frykt for mennesker som det hadde tatt mange år å få kontroll over.

Ensomheten, stillheten, hadde hjulpet ham å overleve de første årene da han hadde vært redd for enhver lyd, enhver stemme, bortsett fra bestefarens. Og etter hvert hadde marerittene som rev ham ut av søvnen og dro ham tilbake til den forferdelige natten, dødd ut.

Og det var da han hadde forstått at bestefaren hadde rett. Selv om de fysiske behovene hans hadde endret seg som tenåring og etter hvert som mann, hadde han lært seg å fornekte dem.

Noe denne kvinnen aldri ville forstå.

«Jeg ville takke deg for i går kveld», sa hun. Dialekten hennes hadde en musikalsk tone. «Du … Vel, du reddet livet mitt.»

Han nikket stivt. Han ville ikke ha takknemligheten hennes. Han ville ha henne vekk.

«Du … Du fortalt meg ikke hva du heter», sa hun, som om hun ikke visste det.

«Logan Colton», sa han, vel vitende om at han ikke røpet noe som hun ikke allerede visste.

«Logan …? Colt …?»

Øyenbrynene hennes skjøt opp i pannen, og så snudde hun seg rundt og betraktet det enorme åpne rommet der han bodde, og som han hadde bygget på avtrykket til bestefarens gamle hjem.

«Du er milliardæren og … Her er det. Ensomhetens festning … Selvfølgelig», hvisket hun. «Det er deg de snakker om. Eksisterer du virkelig?» Hun stirret på ham, og han skjønte at hun var en prisverdig skuespiller – enten det, eller så var hun ikke så smart som intelligensen i øynene hennes antydet. «Jeg var sikker på at det var en myte. Eller et eventyr.»

Et eventyr? Seriøst?

«Jeg er sikker på at jeg ville ha skjønt det mye tidligere hvis jeg ikke hadde vært så utslitt i går kveld.»

Hun slo armene rundt livet og grøsset litt, som om minnet om prøvelsene uroet henne.

«Bor du virkelig her helt alene, altså?» spurte hun og skiftet tema. Men så sperret hun opp øynene. «Unnskyld, det angår ikke meg i det hele tatt. Jeg snakker for mye.»

To ting de kunne enes om.

«Du er ikke så snakkesalig, er du vel?» la hun til. «Selv til å være finsk.»

Hun var tydeligvis mer observant enn hun så ut til. Men heller ikke det var noen overraskelse – siden hun sannsynligvis var journalist.

Magen hennes ga fra seg en høy knurrende lyd og minnet ham på at hun ikke hadde spist ennå.

Han lot blikket gli nedover kroppen hennes, og irriterte seg over at det igjen dvelte ved de myke brystene under den gamle genseren hans.

Han tvang blikket tilbake til det rødmende ansiktet hennes, irritert over at han hadde latt seg suge inn i den reaksjonen igjen. Han trengte ikke menneskelig kontakt. Han hadde for lengst overbevist seg selv om at hånden hans var nok.

Men å ha henne hjemme hos seg var distraherende. Og irriterende, av mer enn én grunn.

«Det er mat, forsyn deg», sa han, plutselig desperat etter å være et sted der hun ikke var.

Men da han gikk forbi henne, på vei tilbake mot verkstedet sitt, strakte hun ut hånden og berørte den nakne armen hans.

Han ble så sjokkert over den uoppfordrede kontakten at han rykket til.

Hun senket hånden øyeblikkelig.

«Jeg er lei for det …» mumlet hun.

Han stivnet til og hatet blikket hennes – forvirret, overrasket, men også fullt av empati.

«Hvor skal du?» spurte hun.

«Jobbe», sa han.

«Men … jeg ville spørre deg …» Hun svelget og så usikker ut igjen. «Kan du kjøre meg tilbake til snøscooteren min i dag? Så jeg slipper å plage deg unødig.»

«Nei.» Han kunne ikke være i nærheten av henne, la henne berøre ham igjen, før han var helt forberedt på det.

«Hvorfor ikke?»

Sannheten – at berøring hennes hadde hatt en dyptgripende effekt på ham – ville få ham til å fremstå som svak og tåpelig. Så han grep fatt i alle de andre grunnene til at han ikke kunne ta henne med noe sted i dag.

«Stormen gjør det ufremkommelig», sa han, og det var sannheten.

Hun visste ikke at han hadde funnet kameraet hennes. Hvis hun løy om det, ville han få vite sannheten. Så han la til: «Og før du drar, må du fortelle meg hvorfor du egentlig er her.»

Munnen hennes ble slakk, og de dype smaragdgrønne øynene ble enda større. «Men … Du vet hvorfor. Scooteren min brøt sammen i snøstormen, og du reddet meg.»

«Det er ikke sannheten», sa han, eller i hvert fall ikke hele sannheten. Og før hun fortalte ham det, visste han at han ikke kunne stole på henne.

Han gikk forbi henne, og stillheten bak ham var preget av sjokk.

Endelig hadde han funnet en måte å få henne til å holde kjeft på.

